Il-leġislatura li għaddiet kienet u ser tibqa' mmarkata bid-diffikultajiet kbar li kellu jaffronta dan il-Partit Nazzjonalista. Minn barra u minn ġewwa ra tibdil, mewġ, aġitazzjoni u ksuħat li ma rax qabel. Biex isservi fil-politika, illum trid tidħol għal sitwazzjonijiet ferm u ferm differenti minn dak li raw ta' qabilna. Hemm marki li ż-żewġ partiti jridu jikkontrastaw, dejjem jekk iridu jwettqu l-politika t-tajba. Kibru ferm iktar dawk li jridu jidhru bil-ħmerijiet, l-aqwa li jagħmlu l-komparsa tagħhom. Żdiedu dawk li rashom kibritilhom. Uħud tista' forsi ġġib lura f'posthom, oħrajn le. Din l-elezzjoni ġenerali ġiet fi żmien u sitwazzjonijiet differenti ħafna. L-ankri l-antiki ta' kif wieħed jersaq lejn l-elettorat u ta' x'għandu jkun tbiddlu ta' taħt fuq. L-għażla mhix sempliċement liema partit ser ikun fil-Gvern u magħha liema persuni ser jirrappreżentawk fil-Parlament, imma tmur ferm iktar 'il bogħod minn hekk. Hemm, iktar minn qabel, ġlieda ta' valuri lejn dak li huwa verament ġust u ta' ġid lil dan il-poplu tagħna. Taqbida, mhux biss għal twettiq tal-ġid ekonomiku u soċjali ta' pajjiż, imma għal għeruq ferm iktar 'l isfel. Il-politika hija strument għas-sewwa u mhux ħaġa moħġaġa biex tilgħab biha skont iċ-ċirkostanzi. Minn din l-elezzjoni ġenerali, min jiġi elett ser ikun qiegħed iġorr miegħu viżjoni tal-ħajja u tas-soċjetà li huwa jrid li tiżviluppa f'dawn il-ġżejjer. Il-pajjiż irid iħares u jara jekk kemm-il darba min ser jirrappreżentah għandux fih dawk il-valuri, dik il-boxxla li ssegwi l-ġustizzja soċjali. Inkella, jekk aħniex sejrin lejn tmexxija fejn xejn ma jiswa' xejn, li l-importanti hu li tiġbed naħa u l-oħra timxi biex sempliċement tikkuntenta. Min ser imexxi lil dan il-poplu fil-ħames snin li ġejjin ser ikun dak li jagħti, anke dak li huwa żbaljat u ħażin minnu nnifsu, jew ser ikun kapaċi jieqaf għal dan? Ser ikollna tmexxija fejn hemm l-għarfien, il-bilanċ intern ta' dak li huwa ġust minn dak li huwa inġust, jew dik li taċċetta kollox, l-aqwa li tibqa' kkunsidrata popolari? Dawn huma d-domandi li l-pajjiż għandu bżonn li jistaqsi. Jistaqsi sabiex jieħu ħsieb li l-pedamenti li fuqhom is-soċjetà Maltija tista' tmexxi lilha nfisha 'l quddiem ikunu ndirizzati mill-bidu lejn is-sewwa u mhux lejn dak li ġie ġie. Dan fih iktar u iktar relevanza f'dan il-mument partikolari, b'iktar ġimgħat quddiemna ta' kampanja elettorali itwal minn ta' qabilha. Il-partiti politiċi, ma' kull jum, qed jinfirdu minn xulxin sabiex il-poplu jagħżel jew naħa jew oħra. Il-Partit Nazzjonalista ħa ħsieb li jressaq il-programm elettorali tiegħu. Dak fl-Oppożizzjoni, sa issa, għadu le. Huma x'inhuma l-proposti, il-poplu jrid iqis: l-ewwel, il-miżura fiha nfisha, jekk hix tajba jew le; u tieni, jekk kemm-il darba min qiegħed jiddikjaraha huwiex kapaċi, wara, jwettaqha mingħajr ma minflok jagħmel iktar ħsara minnha. Din il-leġislatura kellha ħames snin ta' prova, sija għal dawk fil-Gvern, kif ukoll għal dawk fl-Oppożizzjoni. Il-poplu jrid jara: l-ewwel, min ħa verament fuq spallejh is-salib tar-responsabbiltà politika f'dak li kien għaddej; it-tieni, jrid iqis kif ġie użat il-ħin għad-dispożizzjoni tiegħu, l-Gvern kemm ħadem u l-Oppożizzjoni kemm ippreparat ruħha. Għalkemm hemm min jista' jaħseb li ma tridx wisq għerf u anqas ebda esperjenza biex tmexxi pajjiż, ngħidlu li qiegħed jiżbalja. Il-pajjiż kiber, is-sitwazzjonijiet ikkumplikaw ruħhom sew u trid talenti tajba sabiex tagħraf twettaq is-sewwa u bil-mod korrett. Il-Gvern kien il-ħin kollu fl-eżami, taħt skrutinju, però minn dak li qed nara u nisma' l-Oppożizzjoni ma użatx żmienha u ma studjatx għall-eżamijiet. Huwa minnu li l-Partit Nazzjonalsita għandu kontra tiegħu li ilu dawn it-tlett leġislaturi jiġi magħżul mill-poplu biex imexxih. Biss, dan waħdu jiġġustifika bidla, anke meta ma hemmx preparazzjoni tajba? Għax dan huwa l-punt essenzjali u determinanti. Għax għal dan il-pajjiż nista', b'wiċċi minn quddiem ngħid li ħdimna għalih biex nassiguraw l-inqas tbatija. Proprju għalhekk li, f'dan il-mument partikolari, l-għażla elettorali trid tkun immirata. Irridu naraw x'għandna u nkunu kemm jista' jkun ċerti li b'dak li ser nagħmlu m'aħniex se mmorru lura. Il-partit li qiegħed jien fih għadda minn ħafna. Mhux f'kull eżami ġieb l-ogħla marka, però kien u baqa' dak li huwa determinat iwettaq is-sewwa għalina lkoll.
Nibqgħu determinati għas-sewwa